刘过
寄竹隐先生孙应时
竹湖人之英，剧县勇自试。
三年川桃李，遣爱及僮稚。
咸欲父母之，谓吾公之子。
独有督邮嫌，见谓不事事。
瑕疵催科细，欲以三尺治。
八月苗僦楼，半年縻隐市。
小窗天日晴，洒落自胸次。
抖擞旧尘埃，楮札左右置。
寄傲点画间，挥染当游戏。
人贤世所希，嗜好人共贵。
车马闹填门，载酒日纷至。
大书极豪放，小草亦姿媚。
敛藏经纶业，进此第一义。
玉板抄歌诗，石碑刻图记。
人家锦为轴，高壁垂至地。
袭藏较工拙，临写费同异。
争如老刘子，落魄一狂士。
半生不读书，颇能会其意。
寒泉骥马饮，平陆蛟龙起。
得非久幽愤，於以发奇气。
故使钟鼎疏。自足名一世。
毛锥久见绝，一见尚能喜。
酒边袖予诗，不誉亦不忌。
有时夺之去，箱箧馀故纸。
如持将军诰，屡博姑苏醉。